Bloulig-ampsvoertuig tref matriekseunŉ Tienerseun is in ŉ ernstige toestand in die hospitaal nadat hy glo deur die ampsvoertuig van die Gautengse LUR Humphrey Mmemezi raakgery is in Krugersdorp. Beeld berig Thomas Ferreira (18) was Saterdagoggend op sy motorfiets onderweg na Randfontein, wes van Johannesburg, toe hy deur ŉ wit BMW X5 raakgery is. Hy is na die Krugersdorp-hospitaal geneem met onder meer ’n gebreekte arm en been, verskeie gesigfrakture en swelling en bloeding op die brein. Volgens ŉ ooggetuie, Lizanne van Wyk, het die BMW ŉ rooi verkeerslig verontagsaam. Van Wyk sê daar was slegs een persoon in die motor en dat dit nie sirenes gehad het nie maar wel ŉ blou lig. Mmemezi se woordvoerder, Victor Moreriane, sê die polisie het bevestig dat Mmemezi nie in die motor was ten tyde van die ongeluk nie. Die bestuurder van die motor is in die hospitaal opgeneem met nek- en skouerbeserings. Die polisie ondersoek die saak. Lees die volledige storie hier.